CELEX: 32021D1441
Language: el
Date: 2021-08-03 00:00:00
Title: Απόφαση (ΕΕ) 2021/1441 της Ευρωπαϊκής Κεντρικής Τράπεζας της 3ης Αυγούστου 2021 που τροποποιεί την απόφαση (ΕΕ) 2019/322 σχετικά με την κατ’ εξουσιοδότηση έκδοση αποφάσεων που αφορούν εποπτικές εξουσίες χορηγούμενες βάσει εθνικής νομοθεσίας (ΕΚΤ/2021/37)

6.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/17
               
            
         ΑΠΟΦΑΣΗ (ΕΕ) 2021/1441 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 3ης Αυγούστου 2021
         που τροποποιεί την απόφαση (ΕΕ) 2019/322 σχετικά με την κατ’ εξουσιοδότηση έκδοση αποφάσεων που αφορούν εποπτικές εξουσίες χορηγούμενες βάσει εθνικής νομοθεσίας (ΕΚΤ/2021/37)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφος 1 στοιχεία δ) και ε), το άρθρο 4 παράγραφος 3 και το άρθρο 9 παράγραφος 1,
         Έχοντας υπόψη την απόφαση (ΕΕ) 2017/933 της Ευρωπαϊκής Κεντρικής Τράπεζας, της 16ης Νοεμβρίου 2016, σχετικά με τον καθορισμό γενικού πλαισίου για την κατ’ εξουσιοδότηση λήψη αποφάσεων όσον αφορά εποπτικές νομικές πράξεις (ΕΚΤ/2016/40) (2), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Η απόφαση (ΕΕ) 2019/322 της Ευρωπαϊκής Κεντρικής Τράπεζας (ΕΚΤ/2019/4) (3) καθορίζει τα κριτήρια βάσει των οποίων οι προϊστάμενοι υπηρεσιακών μονάδων της Ευρωπαϊκής Κεντρικής Τράπεζας (ΕΚΤ) εξουσιοδοτούνται να εκδίδουν αποφάσεις άσκησης εθνικών εξουσιών. Η έως τώρα εμπειρία από την εφαρμογή της απόφασης αυτής καθιστά εμφανή την ανάγκη ορισμένων αποσαφηνίσεων και τεχνικών τροποποιήσεων, ιδίως για λόγους συνέπειας και βεβαιότητας κατά την εφαρμογή των εν λόγω κριτηρίων.
                  
               
                     (2)
                  
                  
                     Η διαδικασία της κατ’ εξουσιοδότηση έκδοσης αποφάσεων θα πρέπει να αποσαφηνιστεί σε σχέση με αποφάσεις άσκησης εθνικών εξουσιών στις περιπτώσεις στις οποίες οι προϊστάμενοι υπηρεσιακών μονάδων διατηρούν επιφυλάξεις ως προς την αλληλεπίδραση οποιασδήποτε τέτοιας απόφασης με μία ή περισσότερες άλλες αποφάσεις για τις οποίες απαιτείται εποπτική έγκριση. Αυτό μπορεί να συμβαίνει όταν το αποτέλεσμα της οικείας εποπτικής αξιολόγησης επιδρά άμεσα σε μία ή περισσότερες από τις εν λόγω άλλες αποφάσεις, ως εκ τούτου δε, οι αποφάσεις θα πρέπει να εξετάζονται παράλληλα από το ίδιο υποκείμενο λήψης αποφάσεων προς αποτροπή αντιφατικών αποτελεσμάτων.
                  
               
                     (3)
                  
                  
                     Στις 24 Ιουνίου 2020 το διοικητικό συμβούλιο αποφάσισε τη θέσπιση στενής συνεργασίας μεταξύ της ΕΚΤ και της Δημοκρατίας της Βουλγαρίας (4), καθώς και μεταξύ της ΕΚΤ και της Δημοκρατίας της Κροατίας (5). Το άρθρο 7 παράγραφος 1 του κανονισμού (ΕΕ) αριθ. 1024/2013 ορίζει ότι για την άσκηση ορισμένων καθηκόντων σε σχέση με πιστωτικά ιδρύματα εγκατεστημένα σε κράτος μέλος του οποίου το νόμισμα δεν είναι το ευρώ η ΕΚΤ μπορεί, σε περιπτώσεις καθιέρωσης στενής συνεργασίας κατά τις διατάξεις του εν λόγω άρθρου, να απευθύνει οδηγίες στην εθνική αρμόδια αρχή του οικείου κράτους μέλους. Ως εκ τούτου, οι εν λόγω οδηγίες είναι σκόπιμο να συμπεριληφθούν στις πράξεις που μπορεί να εκδίδει η ΕΚΤ βάσει εξουσιοδότησης των προϊσταμένων υπηρεσιακών μονάδων σύμφωνα με τις σχετικές διατάξεις της απόφασης (ΕΕ) 2019/322 (ΕΚΤ/2019/4).
                  
               
                     (4)
                  
                  
                     Απόφαση άσκησης εθνικών εξουσιών δεν εκδίδεται κατ’ εξουσιοδότηση, αλλά σύμφωνα με τη διαδικασία μη διατύπωσης αντιρρήσεων, όταν το απαιτεί η πολυπλοκότητα της αξιολόγησης. Θα πρέπει επιπρόσθετα να διευκρινιστεί ότι πιθανόν να υπάρχουν περιπτώσεις στις οποίες ο ευαίσθητος χαρακτήρας του αντικειμένου όσον αφορά τον αντίκτυπο στη φήμη της ΕΚΤ και/ή στη λειτουργία του ενιαίου εποπτικού μηχανισμού ενδεχομένως να απαιτεί την έκδοση ορισμένης απόφασης άσκησης εθνικών εξουσιών σύμφωνα με τη διαδικασία μη διατύπωσης αντιρρήσεων και όχι κατ’ εξουσιοδότηση.
                  
               
                     (5)
                  
                  
                     Ο κανονισμός (ΕΕ) 2019/876 του Ευρωπαϊκού Κοινοβουλίου και του Συμβουλίου (6) εισήγαγε την υπό προϋποθέσεις δυνατότητα των πιστωτικών ιδρυμάτων να ταξινομούν ως μέσα κοινών μετοχών της κατηγορίας 1 μεταγενέστερες εκδόσεις ενός είδους μέσων κεφαλαίου κοινών μετοχών της κατηγορίας 1 για το οποίο έχουν ήδη λάβει έγκριση, χωρίς ειδική εποπτική έγκριση. Συναφώς είναι σκόπιμο να επιτραπεί η κατ’ εξουσιοδότηση έκδοση αποφάσεων για την έγκριση τροποποιήσεων του καταστατικού πιστωτικών ιδρυμάτων σχετικά με την έκδοση των εν λόγω μέσων στις περιπτώσεις που κατά την ΕΚΤ πληρούνται οι εφαρμοστέες προϋποθέσεις.
                  
               
                     (6)
                  
                  
                     Η συγχώνευση ή η απόσχιση σημαντικής εποπτευόμενης οντότητας μπορεί να απαιτεί τροποποιήσεις του καταστατικού της προκειμένου να αποτυπωθεί η κατάστασή της μετά τη συγχώνευση ή την απόσχιση. Στις περιπτώσεις αυτές λαμβάνονται υπόψη κατά την εποπτική αξιολόγηση της συγχώνευσης ή της απόσχισης και οι προκύπτουσες τροποποιήσεις του καταστατικού της οντότητας, παρά το γεγονός ότι η έγκρισή τους αποτελεί αντικείμενο ξεχωριστής εποπτικής διαδικασίας. Ως εκ τούτου, είναι σκόπιμο να επιτραπεί η κατ’ εξουσιοδότηση έκδοση αποφάσεων για την έγκριση τροποποιήσεων του καταστατικού στις περιπτώσεις στις οποίες οι τροποποιήσεις προκύπτουν από συγχώνευση ή απόσχιση.
                  
               
                     (7)
                  
                  
                     Για τους λόγους αυτούς η απόφαση (ΕΕ) 2019/322 (ΕΚΤ/2019/4) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις
            Η απόφαση (ΕΕ) 2019/322 (ΕΚΤ/2019/4) τροποποιείται ως εξής:
            
                        1.
                     
                     
                        το άρθρο 1 τροποποιείται ως εξής:
                        
                                    α)
                                 
                                 
                                    το σημείο 2) αντικαθίσταται από το ακόλουθο κείμενο:
                                    
                                                «2)
                                             
                                             
                                                “απόκτηση συμμετοχής”: α) η άμεση ή έμμεση απόκτηση κεφαλαίου ή δικαιωμάτων ψήφου σε άλλη οντότητα, μεταξύ άλλων και στο πλαίσιο σύστασης νέας οντότητας, πλην της απόκτησης ειδικής συμμετοχής κατά την έννοια του άρθρου 22 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (*1)· και β) κάθε πράξη που είναι ισοδύναμη με οποιαδήποτε τέτοια απόκτηση κατά το οικείο εθνικό δίκαιο·
                                             
                                          
                                       (*1)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).»·"
                        
                                 
                              
                                    β)
                                 
                                 
                                    το σημείο 17) αντικαθίσταται από το ακόλουθο κείμενο:
                                    
                                                «17)
                                             
                                             
                                                “παρεπόμενες υπηρεσίες υποστήριξης”: παρεπόμενες υπηρεσίες υποστήριξης της κύριας δραστηριότητας πιστωτικού ιδρύματος, συμπεριλαμβανομένων των διοικητικών υπηρεσιών, υπηρεσιών πελατείας, υπηρεσιών είσπραξης οφειλών, ηλεκτρονικών υπογραφών ή λοιπών παρόμοιων υπηρεσιών·»·
                                             
                                          
                              
                                    γ)
                                 
                                 
                                    προστίθεται το ακόλουθο σημείο 19):
                                    
                                                «19)
                                             
                                             
                                                “ρυθμιζόμενη οντότητα”: ρυθμιζόμενη οντότητα κατά τον ορισμό του άρθρου 2 σημείο 4) της οδηγίας 2002/87/ΕΚ του Ευρωπαϊκού Κοινοβουλίου και του Συμβουλίου (*2).
                                             
                                          
                                       (*2)  Οδηγία 2002/87/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, σχετικά με τη συμπληρωματική εποπτεία πιστωτικών ιδρυμάτων, ασφαλιστικών επιχειρήσεων και επιχειρήσεων επενδύσεων χρηματοπιστωτικού ομίλου ετερογενών δραστηριοτήτων και για την τροποποίηση των οδηγιών του Συμβουλίου 73/239/ΕΟΚ, 79/267/ΕΟΚ, 92/49/ΕΟΚ, 92/96/ΕΟΚ 93/6/ΕΟΚ και 93/22/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 98/78/ΕΚ και 2000/12/ΕΚ (ΕΕ L 35 της 11.2.2003, σ. 1).»·"
                        
                                 
                              
                                    δ)
                                 
                                 
                                    προστίθεται το ακόλουθο σημείο 20):
                                    
                                                «20)
                                             
                                             
                                                “Οδηγός της ΕΚΤ για την εποπτική προσέγγιση της ενοποίησης του τραπεζικού τομέα”: έγγραφο με αυτόν τον τίτλο, το οποίο περιέχει τις αρχές που διέπουν την προσέγγιση που ακολουθεί η ΕΚΤ όσον αφορά την προληπτική εποπτεία για να προσδιορίσει κατά πόσον οι ρυθμίσεις που εφαρμόζει ένα πιστωτικό ίδρυμα μετά από ενοποίηση εξασφαλίζουν την υγιή διαχείριση και την κάλυψη των κινδύνων του, εκδίδεται και τροποποιείται κατά καιρούς σύμφωνα με τη διαδικασία μη διατύπωσης αντιρρήσεων και δημοσιεύεται στον ιστότοπο της ΕΚΤ.»•
                                             
                                          
                              
                                    ε)
                                 
                                 
                                    προστίθεται το ακόλουθο σημείο 21):
                                    
                                                «21)
                                             
                                             
                                                “ευαίσθητος χαρακτήρας”: χαρακτηριστικό ή παράγοντας που μπορεί να έχει αρνητικό αντίκτυπο στη φήμη της ΕΚΤ ή/και στην αποτελεσματική και συνεπή λειτουργία του ενιαίου εποπτικού μηχανισμού, συμπεριλαμβανομένων ενδεικτικά των ακόλουθων: α) η οικεία εποπτευόμενη οντότητα έχει καταστεί στο παρελθόν ή είναι αντικείμενο εφαρμογής αυστηρών εποπτικών μέτρων, όπως μέτρα έγκαιρης παρέμβασης· β) με την έκδοσή του το σχέδιο απόφασης θα δημιουργήσει νέο προηγούμενο που θα μπορούσε να δεσμεύσει την ΕΚΤ μελλοντικά· γ) με την έκδοσή του το σχέδιο απόφασης μπορεί να προσελκύσει αρνητικά την προσοχή των μέσων ενημέρωσης ή του κοινού· ή δ) αρμόδια εθνική αρχή που έχει θεσπίσει στενή συνεργασία με την ΕΚΤ γνωστοποιεί σε αυτή τη διαφωνία της με το προτεινόμενο σχέδιο απόφασης.»·
                                             
                                          
                              
                  
                        2.
                     
                     
                        το άρθρο 3 τροποποιείται ως εξής:
                        
                                    α)
                                 
                                 
                                    η παράγραφος 3 αντικαθίσταται από το ακόλουθο κείμενο:
                                    
                                       «3.   Η κατ’ εξουσιοδότηση έκδοση των αποφάσεων άσκησης εθνικών εξουσιών δεν είναι δυνατή εάν το εθνικό δίκαιο απαιτεί εποπτική έγκριση των μέτρων στρατηγικής των πιστωτικών ιδρυμάτων ή εάν η πολυπλοκότητα της αξιολόγησης ή ο ευαίσθητος χαρακτήρας του αντικειμένου απαιτεί την έκδοσή τους βάσει της διαδικασίας μη διατύπωσης αντιρρήσεων.»·
                                    
                                 
                              
                                    β)
                                 
                                 
                                    παρεμβάλλεται η ακόλουθη παράγραφος 3α:
                                    
                                       «3α   Οι προϊστάμενοι υπηρεσιακών μονάδων μπορούν να υποβάλλουν στο εποπτικό συμβούλιο και στο διοικητικό συμβούλιο προς έκδοση βάσει της διαδικασίας μη διατύπωσης αντιρρήσεων απόφαση άσκησης εθνικών εξουσιών η οποία πληροί τα κριτήρια των άρθρων 4 έως 14 για την κατ’ εξουσιοδότηση έκδοση αποφάσεων, εάν η εποπτική αξιολόγηση της εν λόγω απόφασης επιδρά άμεσα στην εποπτική αξιολόγηση άλλης απόφασης που πρόκειται να εκδοθεί βάσει της διαδικασίας μη διατύπωσης αντιρρήσεων.»·
                                    
                                 
                              
                                    γ)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Η εξουσιοδότηση για την έκδοση αποφάσεων βάσει της παραγράφου 1 ισχύει για:
                                       
                                                   α)
                                                
                                                
                                                   την έκδοση εποπτικών αποφάσεων από την ΕΚΤ·
                                                
                                             
                                                   β)
                                                
                                                
                                                   την έγκριση θετικών αξιολογήσεων από την ΕΚΤ στις περιπτώσεις που το εθνικό δίκαιο δεν απαιτεί την έκδοση εποπτικής απόφασης·
                                                
                                             
                                                   γ)
                                                
                                                
                                                   την έγκριση από την ΕΚΤ απαντήσεων ή εκθέσεων που εκδίδει η ίδια κατόπιν αιτήματος των αρχών των συμμετεχόντων κρατών μελών σε σχέση με την άσκηση εθνικών εξουσιών·
                                                
                                             
                                                   δ)
                                                
                                                
                                                   την έκδοση οδηγιών από την ΕΚΤ προς τις εθνικές αρμόδιες αρχές με τις οποίες αυτή έχει θεσπίσει στενή συνεργασία σύμφωνα με το άρθρο 7 του κανονισμού (ΕΕ) αριθ. 1024/2013.»·
                                                
                                             
                                 
                              
                  
                        3.
                     
                     
                        στην παράγραφο 1 του άρθρου 4 η εισαγωγική φράση του στοιχείου α) αντικαθίσταται από το ακόλουθο κείμενο:
                        
                                    «α)
                                 
                                 
                                    ο αντίκτυπος στα ίδια κεφάλαια της αποκτώσας σημαντικής εποπτευόμενης οντότητας, τόσο σε ενοποιημένη όσο και σε ατομική βάση, είναι περιορισμένος, ήτοι:»·
                                 
                              
                  
                        4.
                     
                     
                        στην παράγραφο 1 του άρθρου 5 η εισαγωγική φράση του στοιχείου α) αντικαθίσταται από το ακόλουθο κείμενο:
                        
                                    «α)
                                 
                                 
                                    ο αντίκτυπος στα ίδια κεφάλαια της αποκτώσας σημαντικής εποπτευόμενης οντότητας μετά την απόκτηση, τόσο σε ενοποιημένη όσο και σε ατομική βάση, είναι περιορισμένος, ήτοι:»·
                                 
                              
                  
                        5.
                     
                     
                        στην παράγραφο 1 του άρθρου 6 η εισαγωγική φράση του στοιχείου α) αντικαθίσταται από το ακόλουθο κείμενο:
                        
                                    «α)
                                 
                                 
                                    ο αντίκτυπος στα ίδια κεφάλαια της πωλήτριας σημαντικής εποπτευόμενης οντότητας, τόσο σε ενοποιημένη όσο και σε ατομική βάση, είναι περιορισμένος, ήτοι:»·
                                 
                              
                  
                        6.
                     
                     
                        στην παράγραφο 1 του άρθρου 7 η εισαγωγική φράση του στοιχείου α) αντικαθίσταται από το ακόλουθο κείμενο:
                        
                                    «α)
                                 
                                 
                                    ο αντίκτυπος στα ίδια κεφάλαια της πωλήτριας σημαντικής εποπτευόμενης οντότητας μετά την πώληση στοιχείων του ενεργητικού ή του παθητικού, τόσο σε ενοποιημένη όσο και σε ατομική βάση, είναι περιορισμένος, ήτοι:»·
                                 
                              
                  
                        7.
                     
                     
                        το άρθρο 8 τροποποιείται ως εξής:
                        
                                    α)
                                 
                                 
                                    στην παράγραφο 1 η εισαγωγική φράση του στοιχείου α) αντικαθίσταται από το ακόλουθο κείμενο:
                                    
                                                «α)
                                             
                                             
                                                ο αντίκτυπος στα ίδια κεφάλαια της σημαντικής εποπτευόμενης οντότητας που προκύπτει από τη συγχώνευση, τόσο σε ενοποιημένη όσο και σε ατομική βάση, είναι περιορισμένος, ήτοι:»·
                                             
                                          
                              
                                    β)
                                 
                                 
                                    η παράγραφος 3 αντικαθίσταται από το ακόλουθο κείμενο:
                                    
                                       «3.   Η αξιολόγηση των συγχωνεύσεων διενεργείται σύμφωνα με τις σχετικές διατάξεις του οικείου εθνικού δικαίου, λαμβανομένων επίσης υπόψη τυχόν εφαρμοστέων οδηγών της ΕΚΤ, συμπεριλαμβανομένου του Οδηγού της ΕΚΤ για την εποπτική προσέγγιση της ενοποίησης του τραπεζικού τομέα, καθώς και των γραμμών πολιτικής, οδηγιών και συναφών πράξεων των εθνικών αρμόδιων αρχών.»·
                                    
                                 
                              
                  
                        8.
                     
                     
                        στην παράγραφο 1 του άρθρου 9 η εισαγωγική φράση του στοιχείου α) αντικαθίσταται από το ακόλουθο κείμενο:
                        
                                    «α)
                                 
                                 
                                    ο αντίκτυπος στα ίδια κεφάλαια των (μίας ή περοσσότερων) σημαντικών εποπτευόμενων οντοτήτων που προκύπτουν από την απόσχιση, τόσο σε ενοποιημένη όσο και σε ατομική βάση, είναι περιορισμένος, ήτοι:»·
                                 
                              
                  
                        9.
                     
                     
                        στην παράγραφο 1 του άρθρου 11 το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    ο πάροχος υπηρεσιών αποτελεί ρυθμιζόμενη οντότητα η οποία είναι εγκατεστημένη στην Ένωση και διαθέτει άδεια παροχής των ανατεθεισών υπηρεσιών· ή»·
                                 
                              
                  
                        10.
                     
                     
                        στο άρθρο 12 η παράγραφος 1 τροποποιείται ως εξής:
                        
                                    α)
                                 
                                 
                                    το στοιχείο δ) αντικαθίσταται από το ακόλουθο κείμενο:
                                    
                                                «δ)
                                             
                                             
                                                τροποποιήσεις που αφορούν το μετοχικό κεφάλαιο σημαντικής εποπτευόμενης οντότητας, στις περιπτώσεις που:
                                                
                                                            i)
                                                         
                                                         
                                                            παρέχεται εξουσιοδότηση και για την έκδοση της συναφούς απόφασης που αφορά ίδια κεφάλαια, π.χ. της απόφασης για ταξινόμηση κεφαλαιακών μέσων μεταξύ των μέσων κεφαλαίου κοινών μετοχών της κατηγορίας 1 ή για μείωση ιδίων κεφαλαίων· ή
                                                         
                                                      
                                                            ii)
                                                         
                                                         
                                                            η σημαντική εποπτευόμενη οντότητα έχει ταξινομήσει έκδοση δυνάμει των διατάξεων του άρθρου 26 παράγραφος 3 δεύτερο εδάφιο του κανονισμού (ΕΕ) αριθ. 575/2013 και η ΕΚΤ κρίνει ότι η κοινοποίηση στην οποία προέβη η σημαντική εποπτευόμενη οντότητα σύμφωνα με το στοιχείο β) του εν λόγω εδαφίου συμμορφώνεται με τις απαιτήσεις κοινοποίησης.»·
                                                         
                                                      
                                          
                              
                                    β)
                                 
                                 
                                    προστίθεται το ακόλουθο στοιχείο στ):
                                    
                                                «στ)
                                             
                                             
                                                τροποποιήσεις που αποτυπώνουν αποκλειστικά τις μεταβολές που προκύπτουν από τη συγχώνευση ή την απόσχιση η οποία έχει εγκριθεί προηγουμένως από την ΕΚΤ.».
                                             
                                          
                              
                  
         
            Άρθρο 2
            Μεταβατική διάταξη
            Οι μη τροποποιούμενες διατάξεις της απόφασης (ΕΕ) 2019/322 (ΕΚΤ/2019/4) εξακολουθούν να εφαρμόζονται σε περιπτώσεις στις οποίες πριν από την έναρξη ισχύος της παρούσας απόφασης υποβάλλεται στην ΕΚΤ η αίτηση για έγκριση οποιασδήποτε εκ των μη τροποποιούμενων πράξεων του άρθρου 3 παράγραφος 1 της εν λόγω απόφασης.
         
         
            Άρθρο 3
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
         
            Φρανκφούρτη, 3 Αυγούστου 2021.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  ΕΕ L 287 της 29.10.2013, σ. 63.
         
            (2)  ΕΕ L 141 της 1.6.2017, σ. 14.
         
            (3)  Απόφαση (ΕΕ) 2019/322 της Ευρωπαϊκής Κεντρικής Τράπεζας, της 31ης Ιανουαρίου 2019, σχετικά με την κατ' εξουσιοδότηση έκδοση αποφάσεων που αφορούν εποπτικές εξουσίες χορηγούμενες βάσει εθνικής νομοθεσίας (ΕΚΤ/2019/4) (ΕΕ L 55 της 25.2.2019, σ. 7).
         
            (4)  Απόφαση (ΕΕ) 2020/1015 της Ευρωπαϊκής Κεντρικής Τράπεζας, της 24ης Ιουνίου 2020, σχετικά με τη θέσπιση στενής συνεργασίας μεταξύ της Ευρωπαϊκής Κεντρικής Τράπεζας και της Българска народна банка (Εθνικής Τράπεζας της Βουλγαρίας) (ΕΚΤ/2020/30) (ΕΕ L 224I της 13.7.2020, σ. 1).
         
            (5)  Απόφαση (ΕΕ) 2020/1016 της Ευρωπαϊκής Κεντρικής Τράπεζας, της 24ης Ιουνίου 2020, σχετικά με τη θέσπιση στενής συνεργασίας μεταξύ της Ευρωπαϊκής Κεντρικής Τράπεζας και της Hrvatska Narodna Banka (ΕΚΤ/2020/31) (ΕΕ L 224I της 13.7.2020, σ. 4).
         
            (6)  Κανονισμός (ΕΕ) 2019/876 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 575/2013 όσον αφορά τον δείκτη μόχλευσης, τον δείκτη καθαρής σταθερής χρηματοδότησης, τις απαιτήσεις ιδίων κεφαλαίων και επιλέξιμων υποχρεώσεων, τον πιστωτικό κίνδυνο αντισυμβαλλομένου, τον κίνδυνο αγοράς, τα ανοίγματα έναντι κεντρικών αντισυμβαλλομένων, τα ανοίγματα έναντι οργανισμών συλλογικών επενδύσεων, τα μεγάλα χρηματοδοτικά ανοίγματα και τις υποχρεώσεις υποβολής αναφορών και δημοσιοποίησης, καθώς και του κανονισμού (ΕΕ) αριθ. 648/2012 (ΕΕ L 150 της 7.6.2019, σ. 1).